#FeesMustFall-leier hoor oor borgtogMcebo Dlamini in die hof. Foto: Brenda Masilela/ANA Landdros Albertus Roux het Dlamini (30) se borgtogaansoek geweier. Hy bly in aanhouding en moet weer op 15 November in die hof verskyn. Dlamini is Sondag in Parktown in hegtenis geneem nadat die polisie op die Wits-koshuis, waar hy woon, toegeslaan het. Hy word aangekla van openbare geweld, diefstal, opsetlike saakbeskadiging en aanranding met die doel om ernstig te beseer. Die staat het Dlamini se borgtogaansoek teengestaan en aangevoer hy is ŉ vlugrisiko. Volgens staatsaanklaer Steven Rubin kan Dlamini na Swaziland vlug, waar hy gebore is. Volgens Rubin is die staat in besit van beeldmateriaal wat wys hoe Dlamini gevaarlike wapens, naamlik stokke en klippe, in sy besit het en ook ŉ foto wat glo wys hoe hy ŉ polisiebeampte aanrand. Dlamini het egter aangedui dat hy nie sal vlug nie aangesien hy steeds ŉ student by Wits is en dat hy sy paspoort sal inhandig. Hy het verder ontken hy het ŉ polisiebeampte aangerand en sê hy was die slagoffer in die situasie. Panyaza Lesufi, LUR vir onderwys in Gauteng, het intussen Dinsdag bekend gemaak die provinsie betaal Dlamini se klasgeld. “Ons betaal vir Dlamini se meestersgraad in regte en nou is hy in die tronk. Ek is bang en vrees die ergste.”